钦定古今图书集成/明伦汇编/官常典/第236卷 > 杨伯通
## 钦定古今图书集成/明伦汇编/官常典/第236卷 > 杨伯通

按《金史》本传：“伯通，字吉甫，弘州人。擢大定三年进士
第，由尚书省令史为吏部主事、顺义军节度副使，以
忧去。吏部侍郎马琪表荐伯通廉干，尚书省覆察如
所举，召为尚书省都事，授同知定武军节度使事。明
昌元年，擢左司员外郎，转郎中，累迁吏部尚书，寻移
户部。承安二年，拜参知政事。监察御史路铎劾奏伯”
通引用乡人李浩，以公器结私恩。左司郎中贾益承
望风旨，不复检详，言之台端，欲加纠劾，大夫张𬀩辄
尼不行。上命同知大兴府事贾铉诘之，伯通居家待
罪，铉奏：“𬀩言弹绌大臣，须有实迹，所劾不当，徒坏台
纲。”益言除授皆宰执公议，不言伯通私枉。诏责铎言
事轻率，而慰谕伯通治事。伯通再上表辞，不许。四年，
进尚书左丞，致仕，卒。